Document ID: 32014R0754

KOMISIJAS ĪSTENOŠANAS REGULA (ES) Nr. 754/2014
(2014. gada 11. jūlijs)
par atļaujas liegšanu izmantot Pediococcus pentosaceus (NCIMB 30068) un Pediococcus pentosaceus (NCIMB 30044) kā barības piedevas
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
tā kā:
(1)
Regulā (EK) Nr. 1831/2003 noteikts, ka piedevu lietošanai dzīvnieku barībā vajadzīga atļauja, kā arī izklāstīts tās piešķiršanas vai liegšanas pamatojums un kārtība. Regulas (EK) Nr. 1831/2003 10. panta 7. punktā, ko lasa kopā ar tās 10. panta 1. līdz 4. punktu, ir paredzēti konkrēti noteikumi, kā izvērtēt līdzekļus, kas minētās regulas piemērošanas sākuma dienā Savienībā tika lietoti kā skābbarības piedevas.
(2)
Saskaņā ar Regulas (EK) Nr. 1831/2003 10. panta 7. punktu Pediococcus pentosaceus (NCIMB 30068) un Pediococcus pentosaceus (NCIMB 30044), iepriekš Lactococcus lactis (NCIMB 30044), iekļāva lopbarības piedevu reģistrā kā skābbarības piedevas, kas lietojamas visām dzīvnieku sugām.
(3)
Saskaņā ar Regulas (EK) Nr. 1831/2003 10. panta 2. punktu, ko lasa kopā ar tās 7. pantu, tika iesniegti pieteikumi, kuros lūgta atļauja Pediococcus pentosaceus (NCIMB 30068) un Pediococcus pentosaceus (NCIMB 30044) izmantot kā barības piedevas visām dzīvnieku sugām, tos klasificējot kategorijā “tehnoloģiskās piedevas” un funkcionālajā grupā “skābbarības piedevas”. Pieteikumiem bija pievienotas Regulas (EK) Nr. 1831/2003 7. panta 3. punktā prasītās ziņas un dokumenti.
(4)
Eiropas Pārtikas nekaitīguma iestāde (“Iestāde”) 2014. gada 6. marta atzinumā (2) secināja, ka Pediococcus pentosaceus (NCIMB 30068) un Pediococcus pentosaceus (NCIMB 30044) ir rezistentas pret tetraciklīnu - antibiotiku, ko lieto cilvēku ārstēšanā un veterinārmedicīnā.
(5)
Pieejamā informācija neļauj izslēgt risku, ka Pediococcus pentosaceus (NCIMB 30068) un Pediococcus pentosaceus (NCIMB 30044) rezistenci pret šīm antibiotikām var izplatīt uz citiem mikroorganismiem. Līdz ar to nav noskaidrots, vai Pediococcus pentosaceus (NCIMB 30068) un Pediococcus pentosaceus (NCIMB 30044) nav kaitīgas ietekmes uz dzīvnieku veselību, cilvēku veselību vai vidi, tās lietojot kā barības piedevas atbilstoši paredzētajiem izmantošanas nosacījumiem.
(6)
Tādējādi Regulas (EK) Nr. 1831/2003 5. pantā paredzētie atļaujas piešķiršanas nosacījumi nav izpildīti. Tāpēc atļauja izmantot Pediococcus pentosaceus (NCIMB 30068) un Pediococcus pentosaceus (NCIMB 30044) kā barības piedevas būtu jānoraida.
(7)
Tā kā Pediococcus pentosaceus (NCIMB 30068) un Pediococcus pentosaceus (NCIMB 30044) kā barības piedevas turpmāka lietošana var apdraudēt cilvēku un dzīvnieku veselību, minētās barības piedevas iespējami drīz būtu jāizņem no tirgus. Ņemot vērā praktiskus apsvērumus, ieinteresētās puses ir jānodrošina ar pārejas periodu, kura laikā var izlietot pašreizējos skābbarības krājumus, kuru sagatavošanā izmantotas minētās barības piedevas.
(8)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Atļaujas liegšana
Ir aizliegts lietot Pediococcus pentosaceus (NCIMB 30068) un Pediococcus pentosaceus (NCIMB 30044) kā piedevas dzīvnieku ēdināšanā.
2. pants
Pārejas pasākumi
1. Esošos Pediococcus pentosaceus (NCIMB 30068) un Pediococcus pentosaceus (NCIMB 30044) krājumus un tās saturošos premiksus izņem no tirgus iespējami drīz, vēlākais līdz 2014. gada 30. septembrim.
2. Skābbarību, kas sagatavota līdz 2014. gada 1. augustam un kuras sagatavošanā izmantotas Pediococcus pentosaceus (NCIMB 30068) un Pediococcus pentosaceus (NCIMB 30044) vai tās saturoši premiksi, drīkst izmantot, līdz beidzas krājumi.
3. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 11. jūlijā

Labels: 0
3
17
6